Diari Oficial de la Generalitat Valenciana


Sumari del DOGV 3895, del 12-12-2000 (2000/10893)

ORDRE de 30 de novembre de 2000, de la Conselleria de Benestar Social, per la qual es fa pública la convocatòria per a estades en balnearis de la Comunitat Valenciana (Programa de Termalisme Valencià) per a l'exercici 2001.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3895

Data del DOGV
:   12-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10321


Data del document
:   30-11-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * medicina natural
    * tercera edat
    * ajuda pública
    * suport econòmic

ORDRE de 30 de novembre de 2000, de la Conselleria de Benestar Social, per la qual es fa pública la convocatòria per a estades en balnearis de la Comunitat Valenciana (Programa de Termalisme Valencià) per a l'exercici 2001. [2000/10393]
  
La Llei 5/1997, de 25 de juny, de la Generalitat Valenciana, per la qual es regula el sistema de Serveis Socials a la Comunitat Valenciana, estableix com un dels seus objectius l'atenció de la tercera edat i d'altres col·lectius singulars, tot desenvolupant programes tendents a la prevenció, rehabilitació i promoció integral de les persones majors, i és important per a això, el desenvolupament de programes encaminats a la promoció d'hàbits de vida saludables per a la consecució d'una major qualitat de vida.
  
L'ús terapèutic de les aigües mineromedicinals, és una pràctica molt antiga a la qual s'han anat incorporant tècniques complementàries de diferents camps de la medicina tot buscant una major eficàcia en els tractaments, i és el col·lectiu de les persones majors un dels qui majors beneficis poden obtindre d'aquestes pràctiques atés que a mesura que avança l'edat, solen aparéixer determinades patologies que poden millorar notablement després de rebre un tractament termal.
  
Per aquesta raó, cada vegada gran nombre de persones majors busca passar els seus períodes de vacances en un establiment termal, tot unint el descans i la necessitat de relacionar-se socialment, amb la millora del seu benestar i de la seua salut, la qual cosa redunda al seu torn en una millora de la seua qualitat de vida.
  
Per tot això, la Conselleria de Benestar Social a través de la Direcció General de Serveis Socials pretén impulsar el Programa de Termalisme Valencià, per a promoure les estades de persones que ho necessiten en establiments de tractaments termals especialitzats.
  
Pert tot això que s'hi ha exposat, i en virtut de les facultats atribuïdes pel Decret 138/2000 de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social (DOGV numero 3.873)
  
ORDENE
  
Article 1. Objecte de la convocatòria
  
1.1.L'objecte d'aquesta ordre és establir un programa de Termalisme Valencià subvencionat per la Generalitat Valenciana mitjançant la convocatòria de torns per a l'estada i la teràpia en els establiments balnearis de la Comunitat Valenciana.
  
1.2.Amb aquest efecte s'entenen per establiments balnearis aquells que disposen d'aigües mineromedicinals declarades d'utilitat pública i que es troben registrats com aquests en el Registre Oficial de la Conselleria d'Indústria.
  
1.3.El programa es desenvoluparà al llarg de tot l'any 2001 en torns de 10 dies de duració (nou nits) en els establiments descrits anteriorment que es troben ubicats a la Comunitat Valenciana i la relació del quals figura en l'annex I d'aquesta ordre i inclourà: allotjament, manutenció completa i tractaments termals adequats a les necessitats de cadascun dels beneficiaris.
  
1.4. En el cas que durant l'exercici s'incorporen nous establiments termals a aquest programa, hauran de reunir els requisits exposats en el punt 1.2. d'aquest article. En tot cas, la incorporació de nous establiments haurà de realitzar-se abans de la finalització del termini de presentació de sol·licituds, tot publicant-se en el DOGV les condicions en què s'acull al Programa.
  
1.5. La Generalitat Valenciana subvencionarà amb una quantitat de 25.000 pessetes a cadascun dels beneficiaris del programa i aportarà aquesta quantitat a l'establiment receptor en concepte de tractaments termals i consultes mèdiques, i correrà per compte del termalista la resta de l'import en concepte d'allotjament i restauració d'acord amb els preus que s'indiquen a continuació:
  
Balneari Aportació personal Import total
  
Cofrentes 30.000 PTA 55.000 PTA
  
Chulilla 28.000 PTA 53.000 PTA
  
Montanejos 28.000 PTA 53.000 PTA
  
Verche 26.000 PTA. 51.000 PTA
  
La Vilavella 26.000 PTA. 51.000 PTA
  
Article 2. Prestacions i serveis dels torns
  
El preu de cada torn inclourà les següents prestacions i serveis:
  
2.1. Allotjament durant 10 dies i nou nits en habitacions dobles en un establiment hoteler degudament autoritzat per l'Agència Valenciana de Turisme. El gaudi d'una habitació individual estarà condicionada per les disponibilitats hoteleres i exigirà el pagament suplementari de 1000 pessetes diàries.
  
2.2.Manutenció completa adaptada a les necessitats dels usuaris i amb dues modalitats opcionals en el primer i segon plat. El desdejuni serà de tipus buffet o continental.
  
2.3.Revisió mèdica prèvia a l'inici dels tractaments termals específics, a fi de determinar les tècniques més adequades a cadascun dels beneficiaris i detectar eventuals contraindicacions. En tot cas, per a l'inici del tractament termal, hauran de coincidir essencialment l'informe mèdic que acompanya la sol·licitud i el del metge de l'establiment.
  
2.4. Realització diària de la tècniques terapèutiques hidrotermals adequades.
  
2.5. El desplaçament es realitzarà per compte de cadascun dels beneficiaris del programa.
  
Article 3. Beneficiaris
  
3.1. Podran sol·licitar places en algun dels balnearis del Programa de Termalisme Valencià, les persones que reunisquen els requisits següents:
  
3.1.1.Persones de 65 anys o més.
  
3.1.2. Pensionistes de jubilació, o pensionistes per qualsevol altre concepte majors de 50 anys.
  
3.1.3..Minusvàlids que, segons allò disposat en la Llei d'Integració Social del Minusvàlid tinguen una minusvalidesa igual o superior al 33% sense límit d'edat, així com un acompanyant en cas que el necessite.
  
3.2. Podran ser beneficaris els cònjuges dels anteriors sempre que siguen majors de 50 anys i que complisquen els requisits establits en l'article següent.
  
Article 4. Requisits
  
4.1.Residir en qualsevol dels municipis que integren la Comunitat Valenciana.
  
4.2. No patir trastorns mentals greus que puguen alterar la normal convivència en els establiments termals.
  
4.3.Precisar els tractaments termals sol·licitats i no tenir contraindicació mèdica per a la recepció d'aquests. L'acreditació de la necessitat es realitzarà mitjançant la presentació de l'informe mèdic establit a l'efecte. (Annex III)
  
4.4. Poder valer-se per si mateix per a les activitats de la vida diària, excepte en el cas dels discapacitats referits en l'article 3.1.3 que acudiran amb el seu acompanyant a fi que ells l'ajuden a realitzar aquestes activitats.
  
Article 5. Documentació que cal presentar
  
El sol·licitant haurà de presentar la documentació següent:
  
5.1.Sol·licitud segons model oficial que figura en l'annex II, degudament emplenada i firmada per l'interessat.
  
5.2. Informe mèdic relatiu al sol·licitant i a l'acompanyant en els casos en què corresponga (annex III).
  
5.3.Fotocòpia del DNI del sol·licitant i cònjuge o acompanyant. En cas que el domicili que figure en el del DNI no siga de la Comunitat Valenciana, s'acompanyarà certificat d'empadronament o de residència emés per l'Ajuntament del municipi on residisca.
  
5.4. En el cas de persones discapacitades, serà necessari aportar còpia del certificat de minusvalidesa expedit pel Centre d'Orientació i Diagnòstic.
  
5.5. Certificat/s. de la pensió/s o fotocòpia de la revaloració de la pensió, expedit per l'òrgan competent si és pensionista menor de 65 anys.
  
Article 6. Presentació de les sol·licituds
  
6.1. Les sol·licituds de les persones aspirants es formalitzaran en els models que, a aquest efecte, els seran facilitats a les direccions territorials de Benestar Social i centres dependents de la Direcció General de Serveis Socials.
  
6.2. Les sol·licituds es presentaran acompanyades de la documentació requerida en l'article anterior en els registres de les direccions territorials de Benestar Social, i el de la Direcció General de Serveis Socials, o per qualsevol via de les establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú modificada per la Llei 4/1999, de 13 de gener.
  
6.3. Quan un grup de persones desitgen acudir al mateix torn, hauran de presentar les respectives sol·licituds unides i amb una relació nominal dels integrants del grup, i hauran de renunir , en tot cas, els seus integrants, els requisits establits en l'article 3.
  
6.4.El sol·licitant consignarà en la sol·licitud fins a tres balnearis per ordre de preferència. No obstant això, l'assignació del balneari s'efectuarà atenent les preferències de l'usuari i segons les disponibilitats de places en cadascun d'ells.
  
Article 7. Terminis de sol·licitud
  
A fi de realitzar l'assignació dels torns entre tots els sol·licitants s'estableixen dos períodes:
  
7.1. Per als torns que s'hagen de realitzar fins al 30 de juny , el termini de presentació de les sol·licituds serà des de l'endemà de la publicació d'aquesta ordre fins al 15 de febrer.
  
7.2. Per als torns que es realitzen en el segon semestre de l'any, el termini de sol·licituds s'efectuarà des del 16 de febrer fins al 30 de maig.
  
7.3. Tenint en compte el caràcter limitat de les places disponibles, les sol·licituds s'atendran per rigorós ordre d'entrada . En cas que el nombre de sol·licituds rebudes sobrepasse el nombre de places oferides, l'assignació dels torns s'efectuarà atenent l'ordre indicat i quedarà en reserva les sol·licituds que no es puguen atendre, en cas que produïsquen baixes en cadascun dels dos períodes.
  
Article 8. Tramitació
  
8.1. Els òrgans receptors de les sol·licituds, les trametran amb tota la documentació a les direccions territorials de Benestar Social.
  
8.2.Rebudes les sol·licituds, les direccions territorials de Benestar Social les registraran, verificaran, i podran realitzar d'ofici les actuacions que consideren necessàries per a la determinació, coneixement i comprovació de les dades en virtut de les quals haja de pronunciar-se la resolució.
  
8.3.Quan la sol·licitud no reunisca els requisits exigits, o no s'acompanye la documentació, que d'acord amb aquesta ordre resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera es tindrà per desistida la seua petició, amb la prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre (LRJPAC), en la redacció donada a aquest per la Llei 4/1999, de 13 de gener, de Modificació de la Llei 30/92.
  
8.4. En qualsevol fase de la tramitació de l'expedient, a la vista de la documentació que hi ha i de les obligacions que s'adquireixen per la concessió de l'ajuda, es podran demanar informes dels organismes i entitats que es considere oportú i realitzar les comprovacions necessàries sobre l'exactitud de tot això.
  
Article 9. Resolució i adjudicació dels torns
  
9.1. La competència per a resoldre les sol·licituds es delega en la directora general de Serveis Socials.
  
9.2. Atés que les places existents en cada torn són limitades, les places s'adjudicaran dins de cadascun dels dos semestres, d'acord amb les possibilitats existents.
  
9.3. A fi d'evitar que en algun dels torns queden vacants, quan per circumstàncies personals o d'un altre tipus els beneficiaris no puguen gaudir la plaça que se'ls haja assignat, en cada resolució s'establirà un llistat de persones suplents que quedaran en reserva per al gaudi d'aquests. Els esmentats suplents, adquiriran automàticament la condició de beneficiaris per l'ordre que s'indique en aquesta resolució a mesura que es produïsquen baixes o vacants dels beneficiaris directes.
  
9.4. La Direcció General de Serveis Socials adjudicarà els torns als beneficiaris i/o suplents que corresponga, d'acord amb allò que s'ha establit en els apartats anteriors, segons la disponibilitat de dates i places per a cada un dels torns, i realitzarà la notificació corresponent a cadascun dels beneficiaris.
  
9.5- En la notificació a l'interessat de la Resolució, se l'informarà de la data del torn de gaudi de la plaça concedida i el balneari assignat.
  
9.6. Quan concórreguen circumstàncies que impedisquen als beneficiaris el gaudi de la plaça concedida en les dates del torn assignat, aquest, podrà sol·licitar el canvi de data, amb la prèvia justificació de la necessitat. La Direcció General de Serveis Socials, segons les disponibilitats existents en cada moment, podrà disposar el canvi sol·licitat assignant un altre torn, si això és possible, o bé, col·locar el beneficiari en la posició de reserva.
  
9.7.El beneficiari només podrà gaudir d'un torn dins de l'exercici pressupostari.
  
9.8. La Direcció General de Serveis Socials haurà de resoldre les sol·licituds presentades en el termini de un mes, a comptar des de l'endemà de l'acabament del termini de sol·licitud. Passat aquest temps, les sol·licituds no resoltes s'entendran desestimades.
  
9.9. En la mesura que el crèdit consignat té caràcter màxim no podran concedir-se subvencions una vegada esgotat, circumstància que s'haurà de publicar en el DOGV
  
Article 10. Obligacions dels beneficaris
  
10.1. Havent rebut la notificació de la concessió d'una plaça en un dels torns, el beneficiari haurà de confirmar l'assistència a aquest torn, telefònicament, al balneari corresponent, dins del termini indicat en aquesta notificació.
  
10.2. Una vegada confirmada la seua assistència haurà de trametre per gir postal en el termini que se l'indique, a la direcció del balneari, la quantitat de 10.000 pessetes en concepte de reserva de plaça, i pagarà la resta de l'import en arribar l'establiment termal.
  
10.3. Quan per causes justificades, el beneficiari no puga assistir al torn concedit haurà de notificar-ho com més prompte millor a l'establiment balneari a fi de poder disposar d'aquesta plaça per a una altra persona, i sol·licitar la devolució de l'import abonat en concepte de reserva. Aquesta devolució, només correspondrà quan es justifique documentalment la impossibilitat d'assistir per causes de força major. En cas que se li assigne un altre torn posterior, aquesta quantitat s'entendrà abonada com a reserva del torn posterior assignat.
  
10.4. Una vegada en l'establiment termal, el beneficiari estarà obligat a respectar les normes de convivència del centre tot sotmetent-se al Reglament de Règim Intern del Balneari així com a les indicacions mèdiques amb relació als tractaments.
  
10.5. Les persones seleccionades que no es presenten en la data indicada al balneari adjudicat sense causa justificada, o que incomplisquen qualsevol de les obligacions de l'article 9 perdran els drets que els atorga la resolució de concessió de l'ajuda.
  
10.6.L'abandó del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats.
  
10.7.La falsedat de dades o la falsificació dels documents que es presenten, tindrà com a conseqüència la pèrdua total dels drets de la persona sol·licitant, sense perjuí d'altres responsabilitats que corresponen, entre elles, l'obligació de reintegrar l'import subvencionat per la Conselleria de Benestar Social, amb l'abonament corresponent dels interessos de demora des del moment del pagament efectuat al corresponent establiment termal, si en el moment de declarar-se la improcedència de l'admissió al programa de balnearis ja s'haguera gaudit de l'estada.
  
10.8.En tot cas el beneficiari haurà de complir totes les obligacions que hi haja troben previstes per al règim de subvencions i ajudes públiques, que li siguen aplicables a aquesta ordre de conformitat amb allò que s'ha disposat en el Decret Legislatiu de 26 de juny de 1991, del Consell de la Generalitat Valenciana , pel qual s'aprova el text refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Article 11. Obligacions dels establiments termals
  
11.1.Proporcionar, allotjament, manutenció i tractaments balneoteràpics en els termes establits en l'article 2 d'aquesta ordre.
  
11.2. Disposar d'un servei mèdic que efectue el control i seguiment dels tractaments i de qualsevol incidència que puga produir-se relacionada amb els tractaments, la revisió mèdica descrita en l'article 2.3 i un informe mèdic final amb el tractament realitzat.
  
11.3.Allotjar els termalistes en establiments hotelers propis o concertats en les condicions establides en l'article 2.1, així com facilitar l'accessibilitat als serveis del balneari, a tots els usuaris que ho necessiten perquè tenen algun tipus de discapacitat.
  
11.4. Emetre una factura expedida de conformitat amb el Reial Decret 2.402/1985 de 18 de desembre, i les seues modificacions posteriors, a cada un dels usuaris, amb el previ pagament per part d'aquests de la seua aportació personal al torn.
  
Article 12. Pagament i justificació de les subvencions
  
12.1.Les estades subvencionades a l'empara d'aquesta ordre es finançaran a càrrec del programa pressupostari 81.09.091.18.-Serveis Socials- de l'exercici 2001, i seran condicionades a la publicació en el Diari Oficial de la Generalitat Valenciana de la Resolució de la dotació pressupostària i la línia corresponent.
  
12.2.L'eficàcia d'aquesta convocatòria és condicionada a l'existència de crèdit adequat i suficient dels Pressupostos de la Generalitat Valenciana per al 2001.
  
12.3.El beneficiari rebrà la subvenció concedida mitjançant la deducció de l'import de l'estada en el moment del pagament a l'establiment termal, de manera que les 25.000 pessetes de l'import d'aquesta, es pagarà directament per la Generalitat Valenciana al balneari on s'haja prestat el servei.
  
12.4. Una vegada realitzat cada un dels torns, el balneari presentarà a la Direcció General de Serveis Socials la documentació justificativa que s'han realitzat les estades corresponents a cada torn. Aquesta justificació s'efectuarà mitjançant la presentació dels documents següents :
  
- Relació nominal de les persones que han gaudit de l'estada amb indicació de l'import facturat al beneficiari i l'import que correspondrà pagar a la Generalitat en concepte de subvenció pels tractaments i consultes mèdiques.
  
- Original o còpia compulsada de totes i cadascuna de les factures emeses als beneficiaris del torn, en les quals haurà de constar la conformitat amb en el servei prestat per part del beneficiari.
  
12.5.La Direcció General de Serveis Socials procedirà a comprovar la documentació presentada, tot verificant el compliment de la finalitat objecte de la subvenció i emetent el certificat de comprovació corresponent, es procedirà posteriorment al reconeixement de l'obligació i proposta de pagament a favor de cada un dels establiments termals prestadors del servei, per l'import resultant de cada torn.
  
Article 13. Recursos
  
Contra les resolucions de concessió o denegació d'una ajuda, podrà interposar-se potestativament recurs de reposició davant l'òrgan que l'ha dictat en el termini d'un mes a comptar des de l'endemà de la seua notificació, de conformitat amb els articles 116 i 117 de la Llei 30/1992, modificada per la Llei 4/1999, de 13 de gener, de Règim Jurídic de les Administracions públiques i Procediment Administratiu Comú o bé pot interposar-se directament recurs contenciós administratiu davant la Sala Contenciósa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació, d'acord amb allò que s'ha disposat en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.
  
Article 14. Finançament
  
El Programa de Termalisme Valencià previst per a l'exercici 2001, no podrà superar quant al cost corresponent al nombre de persones beneficiàries , la quantia prevista en la resolució dictada per al seu finançament. Aquesta quantia haurà de publicar-se en el DOGV.
  
DISPOSICIONS FINALS
  
Primera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Contra aquesta ordre, que esgota la via administrativa, les persones interessades podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptant des de l'endemà de la seua publicació, de conformitat amb allò que s'ha disposat en els articles 10, 14, 46 de la Llei 29/98, de 13 de juliol, reguladora de la jurisdicció contenciosa administrativa, i amb caràcter potestatiu recurs de reposició davant el conseller de Benestar Social, en el termini d'un mes a comptar des de l'endemà de la seua publicació, d'acord amb allò disposat pels articles 116 i 117 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/99, de 13 de gener.
  
València, 30 de novembre de 2000
  
El conseller de Benestar Social
  
RAFAEL BLASCO CASTANY
  
INDICACIONS PER A LA FORMALITZACIÓ DE LA SOL.LICITUD
  
Escriviu amb lletra majúscula i clara, tot marcant fort.
  
1. TIPUS DE SOL.LICITUD:
  
Marqueu amb una creu la modalitat que corresponga d'acord amb:
  
1.1. En cas de sol·licituds individuals que desitgen gaudir el torn conjuntament amb altres persones haurà de formalitzar cadascú la sol·licitud, tot fent constar en l'apartat D el nom complet i el número del DNI del titular de l'altra sol·licitud.
  
1.2. En cas de sol·licituds de matrimoni/parella de fet s'haurà d'emplenar una sola sol·licitud on constaran les dades de les dues persones, així com 2 informes mèdics i la documentació que pertoque de cadascun.
  
1.3. En cas de persones discapacitades que necessiten acompanyant hauran de formular una sol·licitud tot emplenant l'apartat C. (Només tenen la consideració de discapacitats, aquells qui tenen el certificat de minusvalidesa expedit pel Centre d'Orientació i Diagnòstic).
  
2. Grapeu la fotocòpia del Document Nacional d'Identitat en el requadre corresponent, per l'extrem superior. NO APEGUEU.
  
3. Empleneu l'apartat E amb les dades d'un familiar o persona de confiança, per si de cas cal avisar-lo durant l'estada en el balneari.
  
CONDICIONS GENERALS DEL PROGRAMA
  
2. PRESTACIONS:
  
1. Duració 10 dies (9 nits) que inclouran 8 dies de tractament termal.
  
2. Allotjament: en habitació doble. Les persones que vulguen habitació individual, si hi ha disponibilitat, pagaran un suplement de 3605 MWO per dia.
  
3. Menjar: el desdejuni serà autoservei tipus buffet. Els menus oferiran dues modalitats diferents en el primer i el segon plat.
  
4. Programa d'animació: jocs, balls, - etc.
  
5. El trasllat fins al balneari anirà a compte del beneficiari.
  
3. CONDICIONS PER A L'ADMISSIÓ:
  
1. Podran sol·licitar plaça en algun dels balnearis del programa, les persones que reunisquen els requisits següents:
  
1.1. Persones majors de 65 anys.
  
1.2. Ser pensionista de jubilació, o pensionista per qualsevol altre concepte, major de 50 anys.
  
1.3. Persones discapacitades amb minusvalidesa reconeguda superior al 33%, sense límit d'edat, i el seu acompanyant, en cas de necessitar-lo.
  
1.4. Residir en qualsevol dels municipis que formen la Comunitat Valenciana.
  
1.5. No patir trastorns mentals greus que puguen alterar la convivència en els establiments termals, ni malaltia infectocontagiosa, així com no tenir contraindicació mèdica per a la recepció dels tractaments termals sol·licitats.
  
1.6. Precisar els tractaments termals sol·licitats i no tenir contraindicació mèdica per a la recepció d'aquests.
  
1.7. Poder valer-se per si mateix per a les activitats de la vida diària.
  
1.8. També podran ser beneficiaris d'aquest programa els cònjuges, d'aquells que reunisquen els requisits anteriors, sempre que siguen majors de 50 anys i que complisquen alhora els requisits.
  
4. DOCUMENTACIÓ QUE CAL ADJUNTAR A LA SOL.LICITUD
  
1. DNI de la sol·licitant i del cònjuge, o acompanyant.
  
2. En cas que el domicili del DNI no siga de la Comunitat Valenciana, s'adjuntarà certificat d'empadronament o de residència emés per l'Ajuntament del municipi on residisca.
  
3. Còpia del certificat de minusvalidesa en el cas de ser discapacitat, expedit pel Centre d'Orientació, Diagnòstic i Tractament.
  
4. Certificat o fotocòpia de la revalorització de la pensió, en cas de ser pensionista menor de 65 anys, del sol·licitant i dels seu cònjuge.
  
5. Informe mèdic (annex III) que s'hi adjunta, del sol·licitant i del/la cònjuge/parella o acompanyant.
  
MOLT IMPORTANT: TERMINI DE PRESENTACIÓ L'any es divideix en dos semestres:
  
1r semestre: torns a gaudir entre els mesos de febrer i juny, presentació abans del 15 de febrer.
  
2n semestre: torns a gaudir entre els mesos de juliol i desembre, presentació des del 16 de febrer al 30 de maig.